Consiliul Local Oradea a aprobat, marţi, cu votul exclusiv al reprezentanţilor PNL, bugetul local pentru anul 2020 la suma de 1,65 miliarde lei.

Mai mulţi salariaţi, mai multe impozite...

Anul acesta, Oradea se poate baza pe venituri proprii de aproape 500 milioane lei. "Avem venituri proprii de circa 467 milioane lei, bani pe care îi colectăm din taxele şi impozitele orădenilor. Din această sumă, circa 250 milioane lei, echivalentul a aproximativ 52 milioane euro, o reprezintă impozitele pe salarii", a declarat primarul Ilie Bolojan, marţi în cadrul unei conferinţe de presă care a precedat şedinţa de Consiliu Local.

Potrivit edilului, municipalitatea este direct interesată în creşterea numărului de locuri de muncă din oraş, precum şi de majorarea salarilor. "Cu cât numărul de locuri de muncă în economia locală este mai mare şi cu cât nivelul salarizării este mai bun, cu atât cresc şi veniturile la bugetul local", a spus edilul.

O altă sursă importantă de venituri la buget o constituie impozitul pe proprietăţile orădenilor, de la terenuri şi imobile la autoturisme, a cărui valoare este estimată la circa 130 milioane lei.

Venituri proprii, fonduri europene şi credite...

În ceea ce priveşte împărţirea bugetului pe cheltuieli, anul acesta nu mai puţin de 18% din sumele plătite de orădeni, echivalentul a 83 milioane lei, se va întoarce către contribuabili sub forma investiţiilor. Bugetul alocat dezvoltării în 2020 se va ridica la 725 milioane lei, echivalentul a 150 milioane euro.

"Bugetul este compus din trei sume. O treime o reprezintă alocările de la bugetul local, în valoare 83 milioane lei plus economiile din anii trecuţi - de circa 82 milioane lei - şi redevenţa datorată de Termoficare către Primărie de circa 60 milioane lei; o treime o reprezintă finanţările europene programate să le atragem anul acesta, iar o treime o reprezintă creditele bancare pe care Oradea le-a contractat în anii trecuţi şi care vor fi folosite anul acesta", a spus Bolojan.

Primarul a subliniat că municipalitatea s-a împrumutat în ultimii ani doar pentru cofinanţarea proiectelor europene ori realizarea de investiţii. Oraşul a luat un credit de 106 milioane lei de la Banca Europeană de Investiţii pentru extinderea Unităţii de Primiri Urgenţe de la Spitalul Judeţean şi finalizarea prelungirii drumului expres (foto) şi a deschis la BCR o linie de credit de 100 milioane lei pentru a-şi asigura lichidităţile necesare derulării proiectelor europene.

365 de lucrări în Oradea!

Orădenii care sperau la un an cu un trafic mai liniştit s-au înşelat. "Avem 365 de lucrări de investiţii în Oradea. În fiecare zi ar trebui să se termine câte o lucrare. Ziua şi lucrarea!", a avertizat primarul.

Din totalul investiţiilor, circa 150 de lucrări vor fi derulate de Direcţia Patrimoniu Imobiliar şi vor viza, printre altele, reabilitări de şcoli şi grădiniţe, alte 100 de şantiere vor fi deschise de Direcţia Tehnică pentru asfaltări de străzi şi amenajări de parcuri, iar 75 de investiţii vor fi derulate de Direcţia Management Proiecte cu Finanţare Internaţională din fonduri europene.

Diferenţa de lucrări va fi gestionată de societăţile municipalităţii, cum ar fi Termoficare, obligată să investească într-un nou grup energetic în locul cazanului pe gaz moştenit din fostul CET, Compania de Apă Oradea, care continuă reabilitarea reţelor de apă şi canalizare, şi Administraţia Domeniului Public, cu investiţiile în reabilitarea Pieţei Cetăţii şi amenajarea de parcări supraetajate.

"Anul acesta principalele obiective vor fi să corelăm aceste şantiere, să menţinem ritmul lucrărilor, să supraveghem constructorii şi să producem cât mai puţin deranj în trafic şi în vieţile riveranilor din aceste cartiere", a spus Bolojan.

"Nu se respectă realitatea!"

Bugetul pentru anul în curs a fost adoptat, marți, cu votul împotrivă al consilierilor PSD şi abţinerea reprezentanţilor UDMR.

Liderul social-democraţilor din Consiliul Local, Liviu Sabău Popa, a afirmat că municipalitatea şi-a propus obiective ambiţionase dar nerealiste. "Cât timp, an de an, au fost supraestimate veniturile şi fondurile europene, nu se respectă realitatea în elaborarea de bugetului", a spus Popa. Consilierul a arătat că municipalitatea îşi propune în 2020 atragerea a 225 milioane lei din fonduri europene, în condiţiile în care anul trecut a reuşit să atragă doar 98 milioane lei.

În replică, edilul a spus că estimările din anii anteriori nu au putut fi respectate pe fondul instabilităţii legislative. "Problema a fost că aţi dat (fostul guvern PSD - n.r.) Ordonanţa 114, care ne-a umflat toate cheltuielile. A trebuit să refacem toate studiile de fezabilitate. Dacă nu violaţi legislaţia, puteam să lucrăm stabil", a acuzat edilul liberal. Primarul Ilie Bolojan a respins, de asemenea, categoric acuzaţia că bugetul local ar fi fost umflat artificial.